ซีฟโก้ขอเท่าปี’53โอดขาดแรงงาน
&#8220;ซีฟโก้&#8221; ปีนี้หวังรายได้แค่ทรงตัวจากปีก่อน เหตุไม่กล้าลุยรับงานเยอะ หลังแรงงานหันไปกรีดยาง
17 ส.ค. 2554

“ซีฟโก้” ปีนี้หวังรายได้แค่ทรงตัวจากปีก่อน เหตุไม่กล้าลุยรับงานเยอะ หลังแรงงานหันไปกรีดยาง 
นายณรงค์ ทัศนนิพันธ์ กรรมการผู้จัดการใหญ่ บริษัท ซีฟโก้ (SEAFCO) เปิดเผยว่า ปีนี้บริษัทไม่ได้คาดหวังว่ารายได้จะเติบโตมากนัก และหวังเพียงแค่ทำให้ได้เท่ากับปี 2553 ที่มีรายได้ประมาณ 1,500 ล้านบาท 




ทั้งนี้ เป็นผลมาจากบริษัทไม่ได้รุกในการรับงานมากนัก เพราะระยะหลังจะมีปัญหาเรื่องแรงงานที่เริ่มขาดแคลน หลังจากแรงงานที่ใช้อยู่หันไปรับจ้างกรีดยางซึ่งได้รับค่าจ้างที่ดีกว่า นอกจากนี้บริษัทยังไม่ต้องการที่จะลงทุนเครื่องจักรเพิ่ม ดังนั้นจึงรับงานเท่าที่เครื่องจักรจะสามารถรองรับได้
นอกจากนี้ แม้ว่าไม่รุกในการรับงานใหม่ๆ มากนัก แต่บริษัทก็ยังมีงานในมือที่มีตุนไว้กว่า 1,000 ล้านบาท ซึ่งจะสามารถสร้างรายได้ให้กับบริษัทได้อย่างต่อเนื่องในช่วง 1 ปีกว่าๆ
กรรมการผู้จัดการ กล่าวว่า แนวโน้มธุรกิจเสาเข็มยังเติบโตดี ทั้งจากงานภาครัฐและงานเอกชนที่มีการสร้างตึกสูงอย่างต่อเนื่อง และเสาเข็มซึ่งถือเป็นฐานรากที่สำคัญยังเป็นที่ต้องการ และตึกสูงส่วนใหญ่จะใช้เสาเข็มแน่นอยู่แล้ว จึงไม่มีปัญหาเรื่องแผ่นดินไหว และแม้มีแผ่นดินไหวก็ไม่ได้ทำให้ความต้องการเพิ่มขึ้น เพราะทุกวันนี้ทำให้ในปริมาณที่มากอยู่แล้ว 
ด้านบริษัทหลักทรัพย์ยูไนเต็ด แนะนำซื้อหุ้น SEAFCO เมื่อราคาอ่อนตัว โดยปรับลดราคาพื้นฐานปี 2554 ลงมาอยู่ที่ 4.92 บาท ตามการปรับลดส่วนต่างกำไรจากแนวโน้มราคาวัสดุก่อสร้างที่เริ่มปรับตัวขึ้น จึงลดคาดการณ์กำไรปี 2554 ลงมาเหลือ 87 ล้านบาท จากประมาณการเดิม 112 ล้านบาท
สำหรับผลประกอบการไตรมาส 4 ปี 2553 ของบริษัทออกมาแย่กว่าที่คาดการณ์ไว้มาก จากมองว่าจะมีกำไรและหนุนให้ทั้งปีพลิกมามีกำไรได้ ปรากฏว่าขาดทุนและมากที่สุดในรอบปี